ناحیەی باوەخۆشێن
ناحیەی باوەخۆشێن یەکێکە لە دوو ناحیەی قەزای دەربەندیخان لە پارێزگای سلێمانی لە ھەرێمی کوردستان لە عێراق. ناوەندەکەی شارۆچکەی دەربەندیخانە.

ناو 
ناوی ئەم ناحیەیە لە ناوەندەکەیەوە وەرگیراوە کە ئەویش شارەدێی باوەخۆشێنە، ناوی باوەخۆشێن تا ئێستا یەکلایی نەبوەتەوە کە ئایا ناوەکەی لە چیەوە وەرگیراوە و لەلایەن کێوە ئاوەدان کراوەتەوە.

جوگرافیا 
ناحیەی باوەخۆشێن ھاوسنوورە لەگەڵ؛ لە باکوورەوە ناحیەی زەڕایەن، لە باشوورەوە ناحیەی شێخ تەویل، لە ڕۆژھەڵاتەوە ناحیەی دەربەندیخان، لە ڕۆژاواوە ناحیەی سێوسێنان.

مێژوو 
 ناحیەی باوەخۆشێن مێژوویەکی کۆنی نییە، لە ساڵی ٢٠٠٨دا بە بڕیاری حکوومەتی ھەرێمی کوردستان کراوەتە ناحیە لە قەزای دەربەندیخان بە دابڕانی ١٠ گوند لە ناحیەی دەربەندیخان(ناوەند). 
 شوێنەواری گردی باوەخۆشێن: ئەم گردە کەوتۆتە بەشی باشووری ڕۆژھەڵاتی گوندی باوەخۆشێن لای بەشی باکووری  ڕۆژئاوای شاری دەربەندیخان. ئەم گردە کەوتۆتە ناو دۆڵێکی قوڵی نزیک چەمی دێوانە، لایەکی گردەکەتا ڕادەیەک بە دەستی مرۆڤی ئەو سەردەمە داتاشراوە و ئەو داتاشینەش تا ڕادەیەک بە دیار و ڕوونی ماوەتەوە، بە دوولای گردەکەوە کە ھەر لایەی بە دووری (٣٠ تا ٣٣) مەتر پاشماوەی کەڵەکێکی کۆن دیارە ، بەڵام دیارە کە دواتر بەھۆی ھەندیک جوتیاری ئەو خاوەن زەویانەوە بە ھۆی پاککردنەوەی زەویەکانیان لە بەرد دیسانەوە ڕێژەیەکی تر بەردیان گواستۆتەوە سەر ئەو کەڵەکە بەردەو تا ڕادەیەک شپرزەییەک بەسەر پاشماوەکەوە دروست بووە. لەدوای لیکۆلینەوەی ئەم پاشماوەیە کە کەوتۆتە سەر ئەو ڕێگای کە لە کۆندا ڕێگایەکی سەرەکی ھەبووە لە پەرستگای زەردەشتی سەر ڕۆخی ڕووباری سیروان و دواتر ئەو ڕێگایە ھاتۆتە سەر دەشتی کانی سارد و  دواتر ڕێگاکەش لەم جێگایەوە گەشتوەتە سەر پاشماوەی پردی دێوانە و لەوێشەوە ڕێگاکە براوەتەوە سەر پاشماوەی بەناوبانگی (ملەی پەیکوڵی)، بۆیە ئەم دەرکەوتەیە بەڵگەیەکە بۆ ئەوەی کە ئەم پاشماوە مێژووەکەی دەگەڕێتەوە بۆ سەردەمی ساسانیەکان، بەڵام ڕوون نییە کە ئەم گردە لە کۆندا جێگای چی بووە  و بۆچی بەکارھاتووە.

کارگێڕی 
١٠ گوند سەر بە ناحیەی باوەخۆشێنە:

 باوەخۆشێن(ناوەند)
 ئیمام قادر
 چەمەرگە
 دێوانە
 فەقێ جنە
 گوڵانی حاجی کاک ئەوڵا
 گوڵانی حەمەی مەحموود
 گوڵانی وەستاکان
 مچەکوێری برا
 ناوتاق
 نەژوێنی

ئەمانەش ببینە 
 باوەخۆشێن
 قەزای دەربەندیخان
 ناحیەی دەربەندیخان
 پێڕستی گوندەکانی پارێزگای سلێمانی
 بەنداوی دەربەندیخان

سەرچاوەکان 

شوێنە ئاوەدانەکانی پارێزگای سلێمانی
ناحیەکانی ھەرێمی کوردستان
ناحیەکانی پارێزگای سلێمانی
ناحیەکانی باشووری کوردستان